ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣ

της 20ής Δεκεμβρίου 1995

σχετικά με τη διαδικασία εφαρμογής του άρθρου 2 παράγραφος 2 της σύμβασης εφαρμογής Σένγκεν

[SCH/Com-ex (95) 20 rev. 2]

Η ΕΚΤΕΛΕΣΤΙΚΗ ΕΠΙΤΡΟΠΗ,

Έχοντας υπόψη:

το άρθρο 132 της σύμβασης εφαρμογής της συμφωνίας Σένγκεν,

το άρθρο 2 της ανωτέρω σύμβασης,

ΑΠΟΦΑΣΙΖΕΙ:

Εγκρίνεται το έγγραφο SCH/I (95) 40 rev. 6 σχετικά με τη διαδικασία εφαρμογής του άρθρου 2 παράγραφος 2 της σύμβασης. Οι αρχές και διαδικασίες οι οποίες περιγράφονται στο εν λόγω έγγραφο πρέπει να τηρούνται από οποιοδήποτε συμβαλλόμενο μέρος επιθυμεί να προσφύγει στη ρήτρα παρέκκλισης η οποία προβλέπεται στο άρθρο 2 παράγραφος 2 της σύμβασης και να επαναφέρει προσωρινά ελέγχους στα εσωτερικά του σύνορα.

Οστάνδη, 20 Δεκεμβρίου 1995.

Ο Πρόεδρος

Johan vande Lanotte

ΔΙΑΔΙΚΑΣΙΑ ΕΦΑΡΜΟΓΗΣ ΤΟΥ ΑΡΘΡΟΥ 2 ΠΑΡΑΓΡΑΦΟΣ 2 ΤΗΣ ΣΥΜΒΑΣΗΣ

SCH/I (95) 40, rev. 6

"Άρθρο 2

1. Η διέλευση των εσωτερικών συνόρων μπορεί να γίνει σε οποιοδήποτε σημείο, χωρίς να πραγματοποιηθεί έλεγχος προσώπων.

2. Ένα συμβαλλόμενο μέρος μπορεί, εντούτοις, μετά από σύμφωνη γνώμη και των άλλων συμβαλλομένων μερών, όταν το επιβάλλει η δημόσια τάξη ή η εθνική ασφάλεια, να αποφασίσει ότι για μια περιορισμένη χρονική περίοδο θα πραγματοποιηθούν στα εσωτερικά του σύνορα εθνικοί συνοριακοί έλεγχοι, προσαρμοσμένοι στην κατάσταση. Εάν η δημόσια τάξη ή η εθνική ασφάλεια απαιτούν μια άμεση δράση, το ενδιαφερόμενο μέρος λαμβάνει τα απαραίτητα μέτρα και πληροφορεί το ταχύτερο δυνατό τα άλλα συμβαλλόμενα μέρη."

Γενικός στόχος των μέτρων που λαμβάνονται στη σύμβαση Σένγκεν είναι η αποφυγή της προσφυγής στο άρθρο 2 παράγραφος 2. Η επαναφορά των ελέγχων πρέπει να παραμείνει εξαιρετικό μέτρο.

1. Διαδικασία σε περίπτωση προκαταρκτικής διαβούλευσης (άρθρο 2 παράγραφος 2 πρώτη φράση)

Ένα κράτος το οποίο προτίθεται να επαναφέρει τους ελέγχους στα εσωτερικά σύνορα για περιορισμένη χρονική περίοδο οφείλει να απευθύνει κοινοποίηση προς τα άλλα κράτη, η οποία θα περιλαμβάνει τις ακόλουθες πληροφορίες:

α) Αίτια της προβλεπόμενης απόφασης: το εν λόγω κράτος οφείλει να προσδιορίσει τα περιστατικά που επαπειλούν τη δημόσια τάξη και την εθνική ασφάλειά του.

β) Πεδίο εφαρμογής της προβλεπόμενης απόφασης: το εν λόγω κράτος οφείλει να προσδιορίσει αν θα επαναφέρει τους ανωτέρω ελέγχους σε όλα τα σύνορα ή σε ορισμένες μόνο περιοχές.

γ) Διάρκεια ισχύος της προβλεπόμενης απόφασης: το εν λόγω κράτος οφείλει να προσδιορίσει το χρόνο εφαρμογής της απόφασης (κατόπιν διαβουλεύσεων) και την προβλεπόμενη διάρκεια αυτής.

δ) Αίτημα διαβούλευσης: το εν λόγω κράτος οφείλει να προσδιορίσει τα μέτρα που αναμένει να ληφθούν από ορισμένα ή όλα τα κράτη προς αποφυγή της επαναφοράς των ελέγχων ή, μετά την επαναφορά τους, προς συμπλήρωση των μέτρων τα οποία έχουν ληφθεί από το κράτος που υποβάλλει το αίτημα.

Αποδέκτες της απόφασης είναι: τα μέλη της εκτελεστικής επιτροπής και της κεντρικής ομάδας καθώς και η γενική γραμματεία.

Σύμφωνα με το άρθρο 131 παράγραφος 2, η προεδρία διοργανώνει σύντομα σύνοδο της εκτελεστικής επιτροπής της οποίας ενδεχομένως προηγείται συνεδρίαση της κεντρικής ομάδας, σε πλήρη ή περιορισμένη σύνθεση, με αντικείμενο τη διεξαγωγή των διαβουλεύσεων μεταξύ των κρατών. Η διοργάνωση ειδικής συνεδρίασης δεν είναι απαραίτητη αν προβλέπεται σύντομα σύνοδος της εκτελεστικής επιτροπής. Στην περίπτωση αυτή, συμπληρώνεται ανάλογα η ημερήσια διάταξη.

Σε περίπτωση που δεν ανακληθεί η απόφαση για την επαναφορά των ελέγχων μετά από τη φάση των διαβουλεύσεων, το κράτος που υποβάλλει το αίτημα οφείλει να ενημερώσει τους ως άνω αποδέκτες για την ημερομηνία και τους όρους εφαρμογής των μέτρων που σχετίζονται με το άρθρο 2 παράγραφος 2.

Στο πλαίσιο των συνοριακών συμφωνιών αστυνομικής συνεργασίας, οι συνοριακές αρχές του αιτούντος κράτους πρέπει επίσης να ενημερώσουν τις συνοριακές αρχές των οικείων κρατών, κατά τρόπον ώστε να επισπευσθούν τυχόν επιτόπιες αντιδράσεις.

2. Διαδικασία σε περίπτωση άμεσης λήψης απόφασης (άρθρο 2 παράγραφος 2 δεύτερη φράση)

Ένα κράτος το οποίο εκτιμά ότι απαιτείται άμεση επαναφορά των ελέγχων για τη διαφύλαξη της δημόσιας τάξης ή της εθνικής ασφάλειάς του οφείλει να απευθύνει κοινοποίηση προς τα υπόλοιπα κράτη, με το ίδιο περιεχόμενο που περιγράφεται στο σημείο 1: αίτια, πεδίο εφαρμογής και προβλεπόμενη διάρκεια ισχύος της απόφασης.

Τα στοιχεία που αναφέρονται στο σημείο 1 βρίσκουν επίσης εφαρμογή (επισήμανση των αποδεκτών, διμερείς επαφές, κ.λπ.)

Το κράτος οφείλει να προσδιορίσει εάν ζητεί μέτρα συνδρομής ή συνεργασίας από τα υπόλοιπα κράτη.

Λαμβάνοντας υπόψη τις περιστάσεις, σύνοδος της εκτελεστικής επιτροπής διοργανώνεται το συντομότερο δυνατόν μετά από την κοινοποίηση της απόφασης.

3. Διαδικασία παράτασης ή επιστροφής σε ομαλές συνθήκες

Το κράτος το οποίο κατέφυγε στη διαδικασία δυνάμει του άρθρου 2 παράγραφος 2 επιβεβαιώνει την ημερομηνία άρσης των ελέγχων και υποβάλλει τότε ή σε σύντομο χρόνο έκθεση σχετικά με την εφαρμογή της απόφασης.

Ωστόσο, αν το κράτος εκτιμά ότι η διάρκεια εφαρμογής της αρχικής απόφασης πρέπει να παραταθεί, κοινοποιεί τη σχετική απόφαση, σύμφωνα με τις διαδικασίες που προαναφέρθηκαν στο σημείο 1 ή 2.